b'\n_START_ARTICLE_\nEugene Nida\n_START_PARAGRAPH_\nEugene A. Nida (11. marraskuuta 1914 Oklahoma City, Oklahoma, Yhdysvallat \xe2\x80\x93 25. elokuuta 2011 Bryssel, Belgia) oli yhdysvaltalainen raamatunk\xc3\xa4\xc3\xa4nt\xc3\xa4j\xc3\xa4, kielitieteilij\xc3\xa4 ja k\xc3\xa4\xc3\xa4nt\xc3\xa4misen teoreetikko._NEWLINE_Nida k\xc3\xa4ytt\xc3\xa4\xc3\xa4 termej\xc3\xa4 formaali ja dynaaminen ekvivalenssi. Formaali ekvivalenssi tarkoittaa, ett\xc3\xa4 lukija saa tekstin l\xc3\xa4ht\xc3\xb6tekstin sis\xc3\xa4ll\xc3\xb6st\xc3\xa4 tarkan kuvan, dynaaminen ekvivalenssi puolestaan, ett\xc3\xa4 tekstin vaikutus vastaa l\xc3\xa4ht\xc3\xb6teksti\xc3\xa4._NEWLINE_Nida kuului Wycliffin raamatunk\xc3\xa4\xc3\xa4nt\xc3\xa4jien perustajaj\xc3\xa4seniin.\n_START_SECTION_\nEl\xc3\xa4m\xc3\xa4\n_START_PARAGRAPH_\nEugene A. Nida syntyi 11. marraskuuta vuonna 1914 Oklahoma Cityss\xc3\xa4 Yhdysvalloissa. Nidan ollessa viisivuotias perhe muutti Kaliforniaan. H\xc3\xa4n valmistui Los Angelesilaisesta yliopistosta (University of California) vuonna 1936 opiskeltuaan kreikkaa ja latinaa, ja jatkoi opintojaan kahdessa muussa yliopistossa (University of Southern California sek\xc3\xa4 University of Michigan)._NEWLINE_Nida v\xc3\xa4itteli tohtoriksi vuonna 1943. Samana vuonna h\xc3\xa4net my\xc3\xb6s vihittiin baptismiseurakuntaan papiksi sek\xc3\xa4 avioliittoon Althea Spraguen kanssa. Lis\xc3\xa4ksi h\xc3\xa4n aloitti ty\xc3\xb6t kielitieteen ja k\xc3\xa4\xc3\xa4nt\xc3\xa4misen parissa American Bible Societyssa (Amerikan Raamattuyhdistys), jossa jatkoi 1980-luvulle, aina el\xc3\xa4kkeelle j\xc3\xa4\xc3\xa4miseens\xc3\xa4 saakka. Yhdistyksen palveluksessa ollessaan Nida matkusteli pitki\xc3\xa4 aikoja Afrikassa ja latinalaisessa Amerikassa ty\xc3\xb6skennellen l\xc3\xa4hetyssaarnaajien apuna k\xc3\xa4\xc3\xa4nt\xc3\xa4miseen liittyvien ongelmien parissa._NEWLINE_Nidan ensimm\xc3\xa4inen vaimo Althea kuoli vuonna 1993, ja vuonna 1997 Nida vihittiin k\xc3\xa4\xc3\xa4nt\xc3\xa4j\xc3\xa4-tulkki Mar\xc3\xada Elena Fernandez-Mirandan kanssa. Nida j\xc3\xa4i el\xc3\xa4kkeelle 1980-luvun alussa ja muutti Eurooppaan, mutta jatkoi luennointia yliopistoissa ymp\xc3\xa4ri maailman. H\xc3\xa4n kuoli 96-vuotiaana elokuun 25. p\xc3\xa4iv\xc3\xa4, vuonna 2011.\n_START_SECTION_\nUra\n_START_PARAGRAPH_\nVuonna 1943 Nida aloitti uransa lingvistikkona American Bible Societyssa (Amerikkalainen raamattuyhdistys). H\xc3\xa4net ylennettiin pian johtamaan raamatunk\xc3\xa4\xc3\xa4nn\xc3\xb6sprojektia, jonka parissa h\xc3\xa4n ty\xc3\xb6skentelikin el\xc3\xa4kkeelle siirtymiseens\xc3\xa4 asti. Liitytty\xc3\xa4\xc3\xa4n American Bible Societyyn, Nida alkoi matkustella ulkomailla tarkoituksenaan k\xc3\xa4\xc3\xa4nt\xc3\xa4\xc3\xa4 raamattu mahdollisimman monelle eri kielelle. N\xc3\xa4iden matkojen aikana Nida ty\xc3\xb6skenteli l\xc3\xa4hetysty\xc3\xb6t\xc3\xa4 tekevien k\xc3\xa4\xc3\xa4nt\xc3\xa4jien kanssa lingvististen ongelmien ratkaisemiseksi, sek\xc3\xa4 l\xc3\xb6yt\xc3\xa4\xc3\xa4kseen k\xc3\xa4\xc3\xa4nt\xc3\xa4ji\xc3\xa4 alkuper\xc3\xa4isv\xc3\xa4est\xc3\xb6n joukosta. Uransa aikana Nida matkusti yhteens\xc3\xa4 yli 85 maassa. Vuonna 1949 Nida perusti lehden nimelt\xc3\xa4 The Bible translator (raamatunk\xc3\xa4\xc3\xa4nt\xc3\xa4j\xc3\xa4). Lehdess\xc3\xa4 julkaistaan raamatunk\xc3\xa4\xc3\xa4nt\xc3\xa4misen teoriaan ja k\xc3\xa4yt\xc3\xa4nt\xc3\xb6\xc3\xb6n liittyvi\xc3\xa4 artikkeleita, ja nyky\xc3\xa4\xc3\xa4n se ilmestyy nelj\xc3\xa4 kertaa vuodessa._NEWLINE_Nida oli ratkaisevassa asemassa Vatikaanin ja United Bible Societiesin projektissa, jonka tavoitteena oli tehd\xc3\xa4 sellaisia raamatunk\xc3\xa4\xc3\xa4nn\xc3\xb6ksi\xc3\xa4, joita voitaisiin k\xc3\xa4ytt\xc3\xa4\xc3\xa4 kaikissa kirkkokunnissa ymp\xc3\xa4ri maapallon. T\xc3\xa4m\xc3\xa4 ty\xc3\xb6 alkoi vuonna 1968, ja se tehtiin Nidan funktionaalisen ekvivalenssin periaatteen mukaisesti. Vuonna 1978 Nida matkusti Pohjois-Kanadaan. H\xc3\xa4n aloitti siell\xc3\xa4 24 vuotta kest\xc3\xa4neen projektin, jonka lopputulos oli inuiittien kielelle k\xc3\xa4\xc3\xa4nnetty Raamattu.\n_START_SECTION_\nK\xc3\xa4\xc3\xa4nn\xc3\xb6steoriat\n_START_PARAGRAPH_\nNida muistuttaa, ett\xc3\xa4 koska k\xc3\xa4\xc3\xa4nt\xc3\xa4misess\xc3\xa4 ei ole olemassa ns. \xe2\x80\x9didenttist\xc3\xa4 vastinetta\xe2\x80\x9d, t\xc3\xa4ytyy k\xc3\xa4\xc3\xa4nt\xc3\xa4j\xc3\xa4n l\xc3\xb6yt\xc3\xa4\xc3\xa4 \xe2\x80\x9dl\xc3\xa4hin luonnollinen vastine\xe2\x80\x9d. T\xc3\xa4h\xc3\xa4n h\xc3\xa4n tarjoaa k\xc3\xa4\xc3\xa4nt\xc3\xa4misen kaksi perussuuntausta, jotka perustuvat kahteen ekvivalenssityyppiin: dynaamiseen ekvivalenssiin ja formaaliseen ekvivalenssiin._NEWLINE_Formaalinen ekvivalenssi keskittyy itse viestiin, sek\xc3\xa4 sen muotoon ett\xc3\xa4 sis\xc3\xa4lt\xc3\xb6\xc3\xb6n. T\xc3\xa4llaisissa k\xc3\xa4\xc3\xa4nn\xc3\xb6ksiss\xc3\xa4 pyrit\xc3\xa4\xc3\xa4n k\xc3\xa4\xc3\xa4nt\xc3\xa4m\xc3\xa4\xc3\xa4n runous vastaavalla runoudella, lause vastaavalla lauseella ja k\xc3\xa4site vastaavalla k\xc3\xa4sitteell\xc3\xa4. T\xc3\xa4t\xc3\xa4 kutsutaan rakenteelliseksi vastaavuudeksi, jossa k\xc3\xa4\xc3\xa4nt\xc3\xa4j\xc3\xa4n p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 on tuottaa niin kirjaimellisesti kuin merkityksellisestikin alkuper\xc3\xa4isen muodon ja sis\xc3\xa4ll\xc3\xb6n kaltaista teksti\xc3\xa4._NEWLINE_Formaalin ekvivalenssin hallitsevat perusteet voisivatkin olla: kieliopillisten yksikk\xc3\xb6jen uudelleentuottaminen, sanastonk\xc3\xa4yt\xc3\xb6n yhten\xc3\xa4isyys ja l\xc3\xa4hdekontekstin termien merkitykset._NEWLINE_Nida on painottanut erityisesti k\xc3\xa4\xc3\xa4nn\xc3\xb6skielen luontevuutta. H\xc3\xa4nen kehitt\xc3\xa4m\xc3\xa4ns\xc3\xa4 dynaamisen ekvivalenssiteorian mukaan k\xc3\xa4\xc3\xa4nn\xc3\xb6ksen tulisi vaikuttaa vastaanottajaan suurin piirtein samalla lailla kuin l\xc3\xa4ht\xc3\xb6teksti on vaikuttanut sen vastaanottajaan. Jos dynaamisen ekvivalenssiteorian avulla halutaan l\xc3\xa4ht\xc3\xb6kohtaisesti arvioida k\xc3\xa4\xc3\xa4nn\xc3\xb6st\xc3\xa4, k\xc3\xa4\xc3\xa4nn\xc3\xb6ksille voitaisiin asettaa seuraavat vaatimukset: 1. Jos l\xc3\xa4ht\xc3\xb6teksti on normaalia l\xc3\xa4ht\xc3\xb6kielt\xc3\xa4, tulee k\xc3\xa4\xc3\xa4nn\xc3\xb6ksenkin olla normaalia tulokielt\xc3\xa4. 2. K\xc3\xa4\xc3\xa4nn\xc3\xb6ksen tulee olla my\xc3\xb6s sen\xc2\xa0\xc2\xbbfunktionaalityylin\xc2\xbb kielt\xc3\xa4, joka tulokielisess\xc3\xa4 yhteis\xc3\xb6ss\xc3\xa4 vastaa l\xc3\xa4ht\xc3\xb6tekstin funktionaalityyli\xc3\xa4. Tieteellisen artikkelin k\xc3\xa4\xc3\xa4nn\xc3\xb6ksen on siis kuulostettava tieteelliselt\xc3\xa4 artikkelilta, k\xc3\xa4ytt\xc3\xb6ohjeen k\xc3\xa4\xc3\xa4nn\xc3\xb6ksen k\xc3\xa4ytt\xc3\xb6ohjeelta jne._NEWLINE_K\xc3\xa4\xc3\xa4nn\xc3\xb6st\xc3\xa4 on vaikea ymm\xc3\xa4rt\xc3\xa4\xc3\xa4 silloin, kun se ilman syyt\xc3\xa4 my\xc3\xb6t\xc3\xa4ilee l\xc3\xa4ht\xc3\xb6tekstin muotoa, sill\xc3\xa4 t\xc3\xa4llaisessa formaalisesti l\xc3\xa4ht\xc3\xb6teksti\xc3\xa4 muistuttavassa k\xc3\xa4\xc3\xa4nn\xc3\xb6ksess\xc3\xa4 ns. viestint\xc3\xa4kuormitus nousee l\xc3\xa4ht\xc3\xb6tekstin viestint\xc3\xa4kuormitusta korkeammaksi. T\xc3\xa4h\xc3\xa4n on syyn\xc3\xa4 se, ett\xc3\xa4 t\xc3\xa4llaisessa k\xc3\xa4\xc3\xa4nn\xc3\xb6ksess\xc3\xa4 on liian v\xc3\xa4h\xc3\xa4n toistetta, joka auttaisi sen ymm\xc3\xa4rt\xc3\xa4misess\xc3\xa4. Toisin sanoen siin\xc3\xa4 on liikaa vastaanottajan kannalta odottamattomia aineksia: kollokaatioita, harvinaisia sanoja, ja syntaktisia rakenteita. Jotta k\xc3\xa4\xc3\xa4nn\xc3\xb6s olisi helpommin ymm\xc3\xa4rrett\xc3\xa4viss\xc3\xa4, siihen on lis\xc3\xa4tt\xc3\xa4v\xc3\xa4 toistetta \xe2\x80\x9dmm. korvaamalla l\xc3\xa4ht\xc3\xb6tekstin mallin mukaiset sanat, kollokaatiot ja rakenteet aidoilla tulokielisill\xc3\xa4 sanoilla, kollokaatioilla ja rakenteilla\xe2\x80\x9d._NEWLINE_Nidaa kritisoivien mielest\xc3\xa4 varsinkin dynaamisen ekvivalenssin vaikutuksen osoittaminen on vaikeaa.'